## Rješenje Agencije za zaštitu tržišnog natjecanja klasa: Up/I-030-02/99-01/89, Urbroj: 580-02-99-7

### NN 45/2000 (28.4.2000.), Rješenje Agencije za zaštitu tržišnog natjecanja klasa: Up/I-030-02/99-01/89, Urbroj: 580-02-99-7

# AGENCIJA ZA ZAŠTITU TRŽIŠNOG NATJECANJA

**1043**

Na temelju članka 24. Zakona o zaštiti tržišnog natjecanja (»Narodne
novine«, broj 48/95, 52/97 i 89/98), po prijavi koncentracije poduzetnika
Wiener Städtische Allgemeine Versicherung AG, sa sjedištem u Beču, Schottenring
30, Austrija, zastupanog po odvjetniku Mirku Bogdanoviću iz Zagreba, Alexandera
von Humboldta 4, temeljem zaključka Savjeta Agencije za zaštitu tržišnog
natjecanja, donesenog na 31. sjednici, održanoj 5. listopada 1999. (članak
30. stavak 2. točka 3. i stavak 3. Zakona o zaštiti tržišnog natjecanja),
u predmetu ocjene dopuštenosti koncentracije poduzetnika ravnateljica Agencije
za zaštitu tržišnog natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem dionica poduzetnika
Niva osiguranje d.d., sa sjedištem u Zagrebu, Miramarska cesta 22a, od
strane poduzetnika Wiener Städtische Allgemeine Versicherung AG, sa sjedištem
u Beču, Schottenring 30, Austrija.

II. Koncentracija poduzetnika iz točke I. izreke ovog rješenja upisuje
se u Upisnik o koncentracijama.

III. Obvezuju se poduzetnici Wiener Städtische Allgemeine Versicherung
AG i Wiener Städtische osiguranje d.d. da Agenciji za zaštitu tržišnog
natjecanja dostavljaju obavijesti o namjeri:

a) svakog izravnog ili posrednog stjecanja udjela u poduzetnicima na
području Republike Hrvatske;

b) priključivanja, povezivanja, pripajanja i spajanja poduzetnika Wiener
Städtische osiguranje d.d. ili poduzetnika u kojima isti ima prevladavajući
utjecaj, s drugim poduzetnicima u Republici Hrvatskoj;

c) da izravno ili putem povezanih društava, odnosno putem poduzetnika
u kojima poduzetnici Wiener Städtische Allgemeine Versicherung AG i Wiener
Städtische osiguranje d.d. imaju prevladavajući utjecaj, s drugim poduzetnicima
u Republici Hrvatskoj sklope neki od poduzetničkih ugovora, ugovora iz
članaka 10. i 11. Zakona o zaštiti tržišnog natjecanja ili neki drugi ugovor
kojim stječu prevladavajući utjecaj na odlučivanje i/ili vođenje poslova
tih poduzetnika.

- Rok izvršenja: najkasnije 30 dana prije namjeravanog stjecanja, odnosno
sklapanja ugovora.

IV. Ovo rješenje je konačno u upravnom postupku.

V. Ovo rješenje bit će objavljeno u »Narodnim novinama«.

Obrazloženje

1. Poduzetnik Wiener Städtische Allgemeine Versicherung AG, sa sjedištem
u Schottenring 30, 1010 Beč, Austrija, zastupan po odvjetniku Mirku Bogdanoviću
(dalje: podnositelj prijave), podnio je 29. srpnja 1999. Agenciji za zaštitu
tržišnog natjecanja (dalje: Agencija) prijavu koncentracije poduzetnikâ
nastalu stjecanjem većinskog udjela i većinskog prava odlučivanja u poduzetniku
Niva osiguranje d.d., sa sjedištem u Zagrebu, Miramarska cesta 22a (dalje:
Niva osiguranje), od strane podnositelja prijave.

Kako prijava nije sadržavala sve podatke propisane člankom 7. Pravilnika
o načinu vođenja Upisnika o koncentracijama (»Narodne novine«, broj 30/97;
dalje: Pravilnik), Agencija je pozvala podnositelja prijave da istu dopuni,
sukladno članku 7. Pravilnika, što je podnositelj prijave izvršio zaključno
s dopisom od 14. listopada 1999.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. Zakona o
zaštiti tržišnog natjecanja (»Narodne novine«, broj 48/95, 52/97 i 89/98;
dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o kupnji dionica, sklopljen
22. veljače 1999. između poduzetnika Niva d.d., sa sjedištem u Zagrebu,
Savska cesta 41, zatim Ivice Pavičića, Tome Završkog i Dubravka Rebrine
kao prodavateljâ, i podnositelja prijave kao kupca.

Nadalje, Odlukom o povećanju temeljnog kapitala Društva od 22. veljače
1999., podnositelj prijave upisao je i preuzeo sve redovne dionice serije
C izdane od strane Niva osiguranja temeljem rečene Odluke.

Na opisani način podnositelj prijave stekao je ukupno 90,00% udjela
i prava odlučivanja u Niva osiguranju.

Nakon provedene koncentracije poduzetnik Niva osiguranje d.d. promijenio
je tvrtku u Wiener Städtische osiguranje d.d., sa sjedištem u Zagrebu,
Trg Dražena Petrovića.

b) Pri utvrđivanju obveze prijave namjere koncentracije, sukladno odredbi
članka 22. ZZTN, primjenjuje se kriterij ukupnog godišnjeg prometa sudionika
koncentracije. Zbog specifičnosti djelatnosti osiguranja, umjesto kriterija
ukupnog godišnjeg prometa, primjenjuje se kriterij ukupno fakturirane bruto
premije pojedinog osiguravajućeg društva.

Fakturirana bruto premija sudionikâ koncentracije u obračunskom razdoblju
koje je prethodilo koncentraciji (prema godišnjim financijskim izvješćima
sudionika koncentracije za 1998. godinu) iznosi:

```
______________________________________________________________________

   Sudionik               Fakturirana bruto premija sudionikâ
koncentracije           koncentracije u godini koja je prethodila
                                nastanku koncentracije (1997.)
______________________________________________________________________

Wiener
Städtische                              9.831.842.001,00 kn*
______________________________________________________________________
Niva
osiguranje                                          0,00 kn
______________________________________________________________________

Ukupno                                  9.831.842.001,00 kn
______________________________________________________________________

*preračunato po srednjem tečaju HNB na dan 15. listopada 1999.
```

Sukladno odredbi članka 22. stavka 1. točke 2. ZZTN, s obzirom na fakturiranu
bruto premiju sudionikâ koncentracije u godini koja je prethodila nastanku
koncentracije (1998. godina) koja iznosi 9.831.842.001,00 kn, stjecanjem
većinskog udjela i većinskog prava odlučivanja u Niva osiguranju od strane
podnositelja prijave nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama.

c) Mjerodavno tržište utvrđeno je kao djelatnost životnih i neživotnih
osiguranja na profitnoj osnovi (šifra djelatnosti 66.00 prema Nacionalnoj
klasifikaciji djelatnosti) na području Republike Hrvatske.

Na mjerodavnom tržištu djeluju ukupno 22 poduzetnika.

d) Podnositelj prijave koncentraciju obrazlaže sljedećim pravnim i gospodarskim
razlozima:

- razvoj postojećeg ali neaktivnog hrvatskog osiguravatelja, te s time
povezano jačanje i širenje hrvatskog tržišta osiguranja;

- širenje poslovanja na nova zemljopisna područja.

e) Tržišni udjeli svih osiguravajućih društava na području Republike
Hrvatske s obzirom na iznos fakturirane bruto premije u 1998. godini u
odnosu na ukupan iznos fakturirane bruto premije u toj godini (4.070.522.156,00
kn):

```
__________________________________________________________________________

Poduzetnici                     Fakturirana bruto       Tržišni
                                     premija             udjel
__________________________________________________________________________

1.  Croatia osiguranje d.d.     2.381.520.457,00 kn     58,50 %
2.  Euroherc osiguranje d.d.      300.286.944,00 kn      7,37 %
3.  Zagreb osiguranje d.d.        250.821.275,00 kn      6,16 %
4.  Allianz osiguranje d.d.       169.503.088,00 kn      4,16 %
5.  Sava osiguranje d.d.          164.268.428,00 kn      4,03 %
6.  Prima d.d.                    141.479.133,00 kn      3,47 %
7.  Osiguranje Helios d.d.        107.964.651,00 kn      2,65 %
8.  Mediteran osiguranje d.d.      94.005.177,00 kn      2,31 %
9.  Merkur osiguranje d.d.         93.683.488,00 kn      2,30 %
10. Jadransko osiguranje d.d.      88.934.246,00 kn      2,18 %
11. Sunce osiguranje d.d.          61.675.318,00 kn      1,51 %
12. Aurum osiguranje d.d.          55.535.851,00 kn      1,36 %
13. Slavonija osiguranje d.d.      44.717.896,00 kn      1,10 %
14. Veritas osiguranje d.d.        37.011.533,00 kn      0,91 %
15. Adria osiguranje d.d.          36.739.885,00 kn      0,90 %
16. Petrač osiguranje d.d.         12.546.030,00 kn      0,30 %
17. Kvarner osiguranje d.d.        11.794.751,00 kn      0,29 %
18. Libertas osiguranje d.d.        3.763.279,00 kn      0,09 %
19. Addenda osiguranje d.d.         3.565.002,00 kn      0,09 %
20. Euroherc ŽO d.d.                2.624.157,00 kn      0,06 %
21. Cosmopolitan osig. d.d.           128.663,00 kn      0,00 %
22. Niva osiguranje d.d.                    0,00 kn      0,00 %
__________________________________________________________________________
    Ukupno                      4.070.522.156,00 kn       100 %
__________________________________________________________________________

```

f) Poduzetnik Wiener Städtische osiguranje d.d. usluge osiguranja pružat
će putem ugovorne distribucijske mreže, koja se sastoji od:

- 7 agencija za zastupanje i posredovanja u osiguranju,

- 3 povjerenika.

g) Podnositelj prijave drži, između ostalog, većinske udjele u nizu
osiguravajućih društava, kako u Austriji tako i u drugim (pretežno tranzicijskim)
zemljama: U trijeku postupka ocjene predmetne koncentracije utvrđeno je
da niti jedno s podnositeljem prijave povezano društvo ne sudjeluje izravno
niti ima udjele u poduzetnicima na mjerodavnom tržištu.

Prema podacima koje je Agenciji dostavio podnositelj prijave, poduzetnici
Wiener Städtische Allgemeine Versicherung AG i Bank Austria AG međusobno
drže udjele u temeljnom kapitalu, i to Wiener Städtische Allgemeine Versicherung
AG drži udjel od 5% temeljnog kapitala Bank Austria AG, dok Bank Austria
AG drži udjel od 8% temeljnog kapitala Wiener Städtische Allgemeine Versicherung
AG. Podnositelj prijave izjavljuje kako nema planova o mogućoj suradnji
poduzetnika Wiener Städtische osiguranje d.d. i Bank Austria Croatia d.d.

3. Razmatrajući navedene činjenice vezane uz ocjenjivanje prijavljene
koncentracije poduzetnika nastale stjecanjem većinskog udjela i većinskog
prava odlučivanja u poduzetniku Niva osiguranje d.d. od strane podnositelja
prijave, Savjet za zaštitu tržišnog natjecanja, sukladno svojim ovlastima
iz članka 30. stavka 2. točke 3. ZZTN, na 31. sjednici, održanoj 5. listopada
1999., ocijenio je:

a) S obzirom na ukupno fakturiranu bruto premiju poduzetnikâ Wiener
Städtische Allgemeine Versicherung AG i Niva osiguranje d.d. u godini koja
je prethodila nastanku koncentracije (1998. godina), koja iznosi 9.831.842.001,00
kn, stjecanjem većinskog udjela i većinskog prava odlučivanja od strane
podnositelja prijave nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama, u smislu
odredaba članka 22. stavka 1. točke 2. ZZTN.

b) Koncentracija je ocijenjena dopuštenom, kako je utvrđeno točkom I.
izreke ovog rješenja.

Pri donošenju takve ocjene Savjet je naročito uzeo u obzir sljedeće
razloge:

aa) Tržište osiguranja u Republici Hrvatskoj dobro je strukturirano,
kako po broju poduzetnika koji se bave poslovima osiguranja tako i po ponudi
osigurateljnih proizvoda. U Republici Hrvatskoj djeluje 24 osiguravajućih
društava svih oblika, od kojih 21 aktivno obavljaju poslove osiguranja
na mjerodavnom tržištu. Od tog broja 14 poduzetnika registrirano je i obavlja
poslove i životnih i neživotnih osiguranja u svim oblicima.

Ponuda osigurateljnih proizvoda proširuje se u skladu sa svjetskim kretanjima.

bb) S obzirom na činjenicu da pet najvećih osiguravajućih društava ima
tržišni udjel od 80,21%, disperzija ukupno fakturirane bruto premije na
veći broj poduzetnika pozitivno se odražava na tržišno natjecanje. Tako
udjel pet najvećih osiguravajućih društava u ukupno fakturiranoj premiji
u Republici Hrvatskoj konstantno opada, dok obujam iste ubrzano raste.
Stoga se može zaključiti kako se pristupom jakih inozemnih osiguratelja
mjerodavnom tržištu, stvaraju uvjeti za jačanje konkurencije i uvođenje
novih osigurateljnih proizvoda. Sve to stvara uvjete za poboljšanje izbora
i kvalitete usluga te snižavanje cijena osigurateljnih usluga na razinu
koja postaje prihvatljiva sve većem broju potencijalnih osiguranika.

cc) S gledišta pogodnosti za potrošače, korisnici osigurava-
teljnih usluga dobit će mogućnost većeg odabira između usluga većeg broja
osiguravatelja, što uključuje izbor po cijeni, kvaliteti i opsegu usluge
osiguranja.

c) Budući da prije provođenja predmetne koncentracije niti podnositelj
prijave niti Niva osiguranje d.d. nisu imali tržišnih udjela na mjerodavnom
tržištu, ocijenjeno je da provođenjem ove koncentracije ne dolazi do stvaranja
novog ili jačanja postojećeg vladajućeg položaja podnositelja prijave na
mjerodavnom tržištu. Provedbom ove koncentracije stvaraju se uvjeti za
jačanje tržišnog natjecanja u djelatnosti osiguranja.

d) Sukladno iznijetim činjenicama odlučeno je da se prijavljena koncentracija
kao dopuštena upiše u Upisnik o koncentracijama sukladno članku 23. ZZTN,
kao što je navedeno u točki II. izreke ovog rješenja.

Međutim, u cilju praćenja ove koncentracije, točkom III. izreke ovog
rješenja, obvezuju se poduzetnici Wiener Städtische Allgemeine Versicherung
AG i Wiener Städtische osiguranje d.d. da Agenciji za zaštitu tržišnog
natjecanja dostavljaju obavijesti o namjeri:

a) svakog izravnog ili posrednog stjecanja udjela u poduzetnicima na
području Republike Hrvatske;

b) priključivanja, povezivanja, pripajanja i spajanja poduzetnika Wiener
Städtische osiguranje d.d. ili poduzetnika u kojima isti ima prevladavajući
utjecaj, s drugim poduzetnicima u Republici Hrvatskoj;

c) da izravno ili putem povezanih društava, odnosno putem poduzetnika
u kojima poduzetnici Wiener Städtische Allgemeine Versicherung AG i Wiener
Städtische osiguranje d.d. imaju prevladavajući utjecaj, s drugim poduzetnicima
u Republici Hrvatskoj sklope neki od poduzetničkih ugovora, ugovora iz
članaka 10. i 11. Zakona o zaštiti tržišnog natjecanja, ili neki drugi
ugovor kojim stječu prevladavajući utjecaj na odlučivanje i/ili vođenje
poslova tih poduzetnika.

Tu su obavijest poduzetnici dužni dostaviti Agenciji u roku od trideset
dana prije namjeravanog stjecanja ili sklapanja ugovora.

4. Ovo rješenje je konačno u upravnom postupku.

U slučaju neizvršenja mjere navedene u točki III. izreke rješenja, bit
će primijenjene odredbe iz članka 40. stavka 1. točke 4. i stavka 2. ZZTN.

5. Temeljem članka 37.a ZZTN, rješenja Agencije donesena primjenom odredbe
članka 36. ZZTN, objavljuju se u »Narodnim novinama«, kako je navedeno
u točki V. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka
može pokrenuti upravni spor pred Upravnim sudom Republike Hrvatske u roku
od trideset (30) dana od dana dostavljanja rješenja.

Klasa: UP/I-030-02/99-01/89
Urbroj: 580-02-99-7
Zagreb, 15. listopada 1999.

Ravnateljica
**prof. dr. sc. Deša Mlikotin Tomić,** v. r.

Rješenje, NN 45/2000-1043